钦定古今图书集成/明伦汇编/官常典/第703卷
## 钦定古今图书集成/明伦汇编/官常典/第703卷

| 钦定古今图书集成 明伦汇编 第七百三卷 |

| |

钦定古今图书集成明伦汇编官常典

第七百三卷目录

谏诤部纪事三

官常典第七百三卷

《大唐新语》：张柬之既迁则天于上阳宫，中宗犹以皇
太子监国，告武氏之庙。时累日阴翳，侍御史崔浑奏
曰：“方今国命初复，正当徽号称唐，顺万姓之心，奈何
告武氏庙？庙宜毁，复唐鸿业，天下幸甚。”中宗深纳之。
制命既行，阴云四除，万里澄廓，咸以为天人之应。
中宗反正才月馀，而武三思居中用事，皇后韦氏颇
于朝政，如则天故事。桓彦范奏曰：“伏见陛下每临朝
听政，皇后必施帷幔，坐于殿上，参闻政事。愚臣历选
列辟，详求往代，帝王有与妇人谋及政事者，无不破
国亡家，倾朝继路。以阴干阳，违天也；以妇凌夫，违人
也。违天不祥，违人不义。《书》称：‘牝鸡之晨，唯家之索’。《易》
曰：‘无攸遂，在中馈’。言妇人不得干政也。愿陛下览古
人之书，以苍生为念，不宜令皇后往正殿干外朝，耑
在中宫，聿修阴教，则坤仪式叙，鼎命维新矣。”疏奏，不
纳。又有故僧惠范、山人郑普思、叶静能等，并挟左道，
出入宫禁，彦范等切谏，并不从。后彦范等反及祸。
武三思得幸于中宗，京兆人韦月将等不堪愤激，上
书告其事。中宗惑之，命斩月将。黄门侍郎宋璟执奏，
请按而后刑。中宗愈怒，不及整衣履，岸巾出侧门，迎
谓璟曰：“朕以为已斩矣，何以缓之？”命促斩。璟曰：“人言
宫中私于三思，陛下竟不问而斩，臣恐有窃议国故
请按而后刑。”中宗大怒，璟曰：“请先斩臣，不然终不奉
诏。”乃流月将于岭南，寻使人杀之。

宗楚客兄秦客潜劝则天革命，累迁内史。后以赃罪
流于岭南而死。楚客无他材能，附会武三思，神龙中
为中书舍人。时西突厥阿史郍忠节不和，安西都护
郭元振奏请徙忠节于内地。楚客与弟晋卿及纪处
讷等纳忠节厚赂，请发兵以讨西突厥，不纳元振之
奏。突厥大怒，举兵入寇，甚为边患。监察御史崔琬劾
奏楚客等曰：“闻《四牡》项领，良御不乘，二心事君，明罚
无舍。谨按宗楚客、纪处讷等，性惟险诐，志越谿壑。幸
以遭遇圣主，累忝殊荣，承恺悌之恩，居弼谐之地。不
能刻意砥操，忧国如家，微效涓尘，以裨川岳。遂乃专
作威福，敢树朋党，有无君之心，阙大臣之节。潜通猃
狁，纳贿易赀；公引顽凶，受赂无限。丑闻充斥，秽迹昭
彰。且境外交通，情状难测，今娑葛反叛，边鄙不宁，由
此赃私，取怨外国。论之者取祸以结舌，语之者避罪
而钳口。晋卿昔居荣职，素阙忠诚，屡以严刑，皆由黩
货。今又叨忝，频沐殊恩，厚禄重权，当朝莫比。曾无悛
改，乃徇赃私，此而容之，孰云其可？臣谬忝公直，义在
触邪，请除巨蠹，以答天造。”中宗不从，遽令与琬和解。
俄而韦氏败，楚客等咸诛。

《唐书吴兢传》：“元宗初立，收还权纲，锐于决事，群臣畏
伏，兢虑帝果而不及精，乃上疏曰：‘自古人臣不谏则
国危，谏则身危。臣愚食陛下禄，不敢避身危之祸。比
见上封事者，言有可采，但赐束帛而已，未尝蒙召见，
被拔擢。其忤旨，则朝堂决杖，传送本州，或死于流贬，
由是臣下不敢进谏。古者设诽谤木，欲闻己过，今封’”
事，《谤木》比也。使所言是，有益于国，使所言非，无累于
朝，陛下何遽加斥逐，以杜塞直言？道路流传，相视怪
愕。夫汉高帝赦周昌桀纣之对，晋武帝受刘毅、桓、灵
之讥，况陛下豁达大度，不能容此狂直耶？夫人主居
尊极之位，颛生杀之权，其为威严峻矣。开情抱，纳谏
诤，下犹惧不敢尽，奈何以为罪？且上“有所失，下必知
之，故郑人欲毁乡校，而子产不听也。陛下初即位，犹
有褚无量、张廷珪、韩思复、辛替否、柳泽、袁楚客数上
疏争时政得失。自顷上封事，往往得罪，谏者顿少，是
鹊巢覆而凤不至，理之然也。臣恐天下骨鲠士以谠
言为戒，桡直就曲，斲方为刓，偷合苟容，不复能尽节
忘身，纳君于道矣。夫”帝王之德，莫盛于纳谏，故曰：“木
从绳则正，后从谏则圣。”又曰：“朝有讽谏，犹发之有梳。
猛虎在山林，藜藿为之不采。”忠谏之有益如此。自古
上圣之君，恐不闻己过，故尧设谏鼓，禹拜昌言。不肖
之主，自谓圣智，拒谏害忠。桀杀关龙逢而灭于汤，纣
杀王子比干而灭于周，此其验也。夫与治同道罔不
兴，与“乱同道罔不亡。人将疾，必先不甘鱼肉之味；国
将亡，必先不甘忠谏之说。呜呼！惟陛下深监于兹哉！”
隋炀帝骄矜自负，以为尧舜莫己若，而讳亡憎谏，乃
曰：“有谏我者，当时不杀，后必杀之。”大臣苏威欲开一
言，不敢发，因五月五日献《古文尚书》，帝以为讪己，即除名。萧瑀谏“无伐辽，出为河西郡守。”董纯谏无幸江
都，就狱赐死。自是謇谔之士，去而不顾，外虽有变，朝
臣钳口，帝不知也，身死人手，子孙剿绝，为天下笑。太
宗皇帝好悦至言，时有魏徵、王珪、虞世南、李大亮、岑
文本、刘洎、马周、褚遂良、杜正伦、高季辅，咸以切谏，引
居要职。尝谓宰相曰：“自知者为难。如文人巧工，自谓
己长，若使达者大匠诋诃商略，则芜辞拙迹见矣。天
下万机，一人听断，虽甚忧劳，不能尽善。今魏徵随事
谏正，多中朕失，如明鉴照形，美恶毕见。”当是时，有上
书益于政者，皆黏寝殿之壁，坐望卧观，虽狂瞽逆意，
终不以为忤。故外事必闻，刑戮几措，礼义大行。陛下
何不遵此道，与圣祖继美乎？夫以一人之意，综万方
之政，明有所不烛，智有所不周，上心未谕于下，下情
未达于上。伏惟以虚受人，博览兼听，使深者不隐，远
者不塞，所谓“辟四门，明四目”也。其能直言正谏，不避
死亡之诛者，特加宠荣，待以不次，则失之东隅，冀得
之桑榆矣。

《张廷珪传》：“廷珪迁礼部侍郎。元宗开元初，大旱，关中
饥，诏求直言。廷珪上疏曰：古有多难兴国，殷忧启圣，
盖事危则志锐，情苦则虑深，故能转祸为福也。景龙、
先天间，凶党构乱，陛下神武，汛扫氛垢，日月所烛，无
不濡泽。明明上帝，宜锡介福。而顷阴阳愆候，九谷失
稔，关辅尤剧。臣思天意，殆以陛下春秋鼎盛，不崇朝
有大功，轻尧、舜而不法，思秦、汉以自高，故昭见咎异，
欲日慎一日，永保大和，是皇天于陛下眷顾深矣，陛
下得不奉若休旨而寅畏哉！诚愿约心削志，考前王
之书，敦素朴之道，登端士，放佞人，屏后宫，减外厩，场
无蹴踘之玩，野绝从禽之乐。促远境，罢县戍，矜惠惸
独蠲，薄徭赋，去淫巧，捐珠璧。不见可欲，使心不乱。”或
谓“天戒不足畏，而上帝冯怒，风雨迷错，荒馑日甚，则
无以济下矣。”或谓“人穷不足恤，而亿兆携离，愁苦昏
垫，则无以奉上矣。”斯安危所系，祸福之原，奈何不察！
今受命伊始，华夷百姓，清耳以听，刮目以视，冀有闻
见，何遽孤其望哉！

《汇苑》：韩休峭直，于时政得失，言之未尝不尽。元宗尝
猎苑中，或大张乐，所过差，必视左右曰：“韩休知否？”已
而疏辄至，尝引鉴默默不乐。左右曰：“自韩休为相，陛
下无一日欢，何不逐之？”帝曰：“吾貌虽瘦，天下必肥。且
萧嵩启事必顺旨，我退而思天下不安寝。韩休敷陈
治道多讦直，我退而思天下寝必安，吾用休社稷计
耳。”

《唐书苏源明传》：“源明擢考功郎中，知制诰，是时承大
盗之馀，国用”屈。宰相王玙以祈禬进，禁中祷祀穷
日夜，中官用事，给养繁靡，群臣莫敢切诤。昭应令梁
镇上书，劝帝罢淫祀，其他不暇及也。源明数陈政治
得失。及史思明陷洛阳，有诏幸东京，将亲征，源明因
上疏极谏曰：“淫雨积时，道路方梗，甚不可一也。自春
大旱，秋苗耗半，敛获未毕，先之以清道之役，申之以
供顿之苦，甚不”可二也。每立殿廊，见旌旗之下，饿夫
执殳，仆于行间，日见二三市井，馁“求食，死于路旁，
日见四五，甚不可三也。奸夫盗儿，连墙接栋，磨砺以
须陛下之出，御史大夫必不能澄清禁止，甚不可四
也。”圣皇巡蜀之初，都内财货，吏民资产，糜散于道路
之手，至有乘马驴入宣政紫宸者。况陛下初有四
海，威制不及曩时远矣。今兹东行，殆贼臣诱掖陛下
而已。《诗》曰：“三星在霤”，谓危亡在于须臾。臣不胜呜咽，
为陛下痛之，愿速罢幸。不然，穷甿乐祸，已扼腕于下。
甚不可五也。方今河洛驿骚，江湖叛涣。《诗》曰：“中原有
菽，庶民采之。”彼思明、楚元，皆采菽之人也，陛下何遽
轻万乘而速成之“邪？甚不可六也。大河南北，举为寇
盗，三公以下，廪稍匮绝，将士粮赐，仅支日月，而中官
穴食不减。往年梨园杂妓愈盛，今日陛下未得穆然
高枕，殆由此也。自非中书指使，太常正乐外，愿一切
放归，给长牒勿事，须，五六年后，随事蠲省。今聚而仰
给，甚不可七也。”李光弼拔河阳，王思礼下晋原，卫伯
玉拂焉耆，过析支，不日可至。御史大夫王元志压巫
闾，临幽都，汝州刺史田南金逾阙口，遏二室，邓景山，
凌淮泗，忾然而西。狂贼失势，蹙于缑山之下，北不敢
逾孟津，东不敢过罂子，计日反接而至矣。陛下不坐
而受之，乃欲亲征，徇一朝之怒，甚不可八也。王者之
于天地神祗，享之以牲币而已。《记》曰：“不祈方士。”彼淫
巫愚祝，妄有关说，甚不可九也。天子顺动，人皆幸之
之谓幸，人皆病之之谓不幸。臣等屡怫视听，联伏赤
墀之下，顿颡流涕而出，虽陛下优容贷罪，凡百之臣，
必昌言于朝，万口谤于外。甚不可十也。臣闻子不诤
于父，不孝也；臣不诤于君，不忠也。不孝不忠，为苟荣
冒禄，圈牢之物不若也；“臣虽至贱，不能委身圈牢之
中，将使樵夫指而笑之。”帝嘉其切直，遂罢东幸。
《李晟传》：“晟在凤翔尝曰：‘魏徵以直言致太宗于尧舜
上，忠臣也。我诚慕焉。行军司马李叔度曰：‘彼搢绅儒

叔度惭，故晟每进对，謇謇尽大臣节，未尝露于外。
《陈京传》：“京迁太常博士。德宗在奉天，闻段秀实为贼
害，七日不朝，宰相以为方多难时，不宜壅万机，天下
其谓何。京曰：‘丞相之言非也。夫褒大节，恤贤臣，天下
所以安，况卓卓特异者乎’！帝曰：‘善’。还京师，擢左补阙。
帝以卢杞为饶州刺史，京与赵需、裴佶、宇文炫、卢景”
亮、张荐共劾：“杞辅政，要位大臣，逾时月不得对，百官
懔懔，常若兵在颈，陛下复用之，奸贼唾掌复兴。”帝不
听，京等争尤确。帝大怒，左右辟易，谏者稍引却，京正
色曰：“需等毋遽退，极道不可以死请。”杞遂废。

《陆贽传》：贽劝帝群臣参日，使极言得失，听纳无倦，兼
天下之智，以为聪明。帝曰：“朕岂不推诚，然上封者惟
讥斥人短长，类非忠直。又谏者不密，要须归曲于朕，
以自取名。朕见言事多矣，大抵雷同道听，加质则穷。
故顷不诏次对，岂曰倦哉。”贽因是极谏焉。

《柳浑传》：玉工为帝作带，误毁一銙，工不敢闻，私市他
玉足之。及献，帝识不类，擿之。工人伏罪。帝怒其欺，诏
京兆府论死。浑曰：“陛下遽杀之则已，若委有司，须详
谳乃可。于法误伤乘舆器服，罪当杖，请论如律。”由是
工不死。

《李绛传》：“绛见浴堂殿，帝曰：‘比谏官多朋党，论奏不实，
皆陷谤讪，欲黜其尤者，若何’？绛曰：此非陛下意，必憸
人以此营误上心。自古纳谏昌，拒谏亡。夫人臣进言
于上，岂易哉？君尊如天，臣卑如地，加有雷霆之威，彼
昼度夜思，始欲陈十事，俄而去五六，及将以闻，则又
惮而削其半，故上达者财十二。何哉？干不测之祸，顾
身无利耳。虽开纳奖励，尚恐不至。今乃欲谴诃之，使
直士杜口，非社稷利也。”帝曰：“非卿言，我不知谏之益。”
初，承璀讨王承宗，议者皆言古无以宦人统师者，绛
当制书固争，帝不能夺，止诏宰相授敕。承璀果无功，
还加开府仪同三司。绛奏：“承璀丧师，当抵罪，今宠以
崇秩，后有奔军之将，蹈利干赏，陛下何以处之？”又数
论宦官横肆、方镇进献等事，自知言切且斥去，悉取
内署所上疏槁焚之以俟命。帝果怒，绛谢曰：“陛下怜
臣愚，处之腹心之地，而惜身不言，乃臣负陛下；若上
犯圣颜，旁忤贵幸，因而获罪，乃陛下负臣。”于是帝动
容曰：“卿告朕以人所难言者，‘疾风知劲草’，卿当之矣。”
遂由司勋郎中进中书舍人。翌日，赐金紫，亲择良笏
与之，且曰：“异时膺顾托，南面当如此。”绛顿首。

帝尝畋苑中，至蓬莱池，谓左右曰：“绛尝以谏我，今可
返也。”其见礼惮如此。

李吉甫尝盛赞天子威德，帝欣然，绛独曰：“陛下自视
今日何如汉文帝时？”帝曰：“朕安敢望文帝？”对曰：“是时
贾谊以为措火积薪，下火未及然，因以为安，其忧如
此。今法令所不及者五十馀州，西戎内讧，近以泾、陇
为鄙，去京师远不千里，烽燧相接也；加比水旱无年，
仓廪空虚。诚陛下焦心销志，求济时之略，渠便高枕
而卧哉？”帝入，谓左右曰：“绛言骨鲠，真宰相也。”遣使者
赐酴醾酒。

《经济类编》：白居易因论事言：“陛下错矣。”上变色而罢。
密召绛谓曰：“居易小臣不逊，须令出院。”绛曰：“陛下容
纳直言，故群臣敢竭诚无隐。居易言虽少戅，志在纳
忠，陛下今日罪之，臣恐天下各思箝口，非所以广聪
明、昭圣德也。”上悦，待居易如初。

《唐书裴度传》：“帝将幸东都，大臣切谏不纳，帝恚曰：‘朕
意决矣。虽从官宫人，自挟’”“无扰百姓。”趣有司检料
行宫，中外莫敢言。度从容奏：“国家建别都，本备巡幸。
自艰难以来，宫阙署屯，百司之区，荒圮弗治。假岁月
完新，然后可行。仓卒无备，有司且得罪。”帝悦曰：“群臣
谏朕不及此，如卿言，诚有未便，安用往耶？”因止行。
《韦处厚传》：处厚进翰林承旨学士、兵部侍郎。方天子
荒暗，月视朝才三四，处厚入见，即自陈有罪，愿前死
以谢。帝曰：“何哉？”对曰：“臣昔为谏官，不能死争，使先帝
因《畋与》色而至不寿，于法应诛。然所以不死者，陛下
在春宫十有五矣，今皇子方襁褓，臣不敢避死亡之
诛。”帝大感悟，赐锦彩以慰其意。

《柳公绰传》：公绰弟公权，充翰林书诏学士，常与六学
士对便殿。帝称汉文帝恭俭，因举袂曰：“此三澣矣。”学
士皆贺，独公权无言。帝问之，对曰：“人主当进贤退不
肖，纳谏诤，明赏罚。服澣濯之衣，此小节耳，非有益治
道者。”异日与周墀同对，论事不阿，墀为惴恐，公权益
不夺。帝徐曰：“卿有诤臣风，可屈居谏议大夫。”乃自舍
人下迁，仍为学士、知制诰。开成三年，转工部侍郎。召
问得失，因言：“郭旼领邠宁，而议者颇有臧否。”帝曰：“旼，
尚父从子，太皇太后季父，官无玷邮，自大金吾位方
镇，何所更议？”答曰：“旼诚勋旧，然人谓献二女，乃有是
除，信乎？”帝曰：“女自参承太后，岂献哉？”公权曰：“疑嫌间
不可户晓。”因引王珪谏庐江王妃事。“是日，帝命中宫
自南内送女还旼家。”其忠益多类此。

《太平御览》：文宗时，魏谟为起居舍人。紫宸入谢，召诫之曰：“事有不当，亟须论奏。”谟曰：“臣顷为谏臣，合伸规
讽。今居史职，职在记言，不敢越职逾分。”帝曰：“凡两省
官并合论事，勿拘此言。”

魏谟仪容魁伟，言论切直。与同列上言事，他宰相必
委曲规讽，唯谟谠言无所畏避。宣宗每曰：“魏谟绰有
祖风。”

《北梦琐言》：“唐自广明后，阉人擅权，置南北废置使，军
容田令孜有回天之力，中外侧目。而王伯芝、黄巢剽
掠江淮，朝廷忧之。左拾遗侯昌业上疏极言时病，留
中不出，命于仗内戮之。”后有传侯昌业疏词不合事
体，其末云：“请开揭谛道场以消兵厉。”似为庸僧伪作
也。若侯昌业以此识见犯上，宜其死之。

《十国春秋》：廖居素，将乐人。仕于昇元保大之时，为人
坚正，不为当国者所喜。校书二十年，始得大理司直。
后主嗣位，稍迁至琼林光庆使，检校太保，判三司。后
主孱昏，而群臣方充位保富贵，国益削，居素独慷慨
骤谏，冀后主一悟，终不见听。乃闭门却食，服朝衣冠，
立死井中。已而得大字于箧曰：“吾之死，不忍见国破”
而主辱也。徐锴为文吊之，以比屈原、伍员云。

丁思觐，文昭王牙将也。累官天策副都军使。是时，中
原大乱，文昭王奢欲无厌，糜费工作。思觐上书切谏
曰：“先王起卒伍以攻战而得此州，倚朝廷以制邻敌，
传国三世，有地数千里，养兵十万。今天子蒙尘，朝廷
无主，真霸者立功之时。诚能悉国之兵出荆、襄以趣
京师，倡义于天下，桓文之业也。奈何耗国用而穷土
木。为儿女之乐乎。”王怒削其官爵。思觐瞋目直视王
曰：“孺子终不可教。”乃扼喉而死。

《宋史范质传》：“世宗初征淮南，驻寿濠，锐意攻取，且议
行幸扬州。质以师老，与王溥泣谏，乃止。及再驾扬州，
因事怒窦仪，罪在不测。质入谒，请见世宗，世宗意其
救仪，起避之。质趋前曰：‘仪近臣也，过小不当诛’。因免
冠叩头泣下曰：‘臣备位宰相，岂可使人主暴怒，致近
臣于死地耶？愿宽仪罪’。世宗意遂解，即遣赦仪。”
《陈恕传》：“恕每便殿奏事，太宗或未深察，必形诮议，恕
敛板踧缩，退至殿壁负立，若无所容，俟意稍解复进，
悫执前奏，终不改易，如是或至三四。太宗以其忠多
从之。”

《吕蒙正传》：“太宗尝灯夕设宴，蒙正侍上语之曰：‘五代
之际，生灵雕丧，当时谓无复太平之日矣。朕躬揽庶
政，万事粗理，每念上天之贶，致此繁盛，乃知理乱在
人。蒙正避席曰：‘乘舆所在，士庶走集，故繁盛如此。臣
尝见都城外不数里，饥寒而死者甚众，不必尽然。愿
陛下视近以及远，苍生之幸也’。上变色不言，蒙正侃’”
然复位，同列多其直谅。

《经济类编》：宋真宗时，寇准为枢密直学士，尝奏事殿
中，语不合，帝怒起，准辄引帝衣请复坐，事决乃退，帝
嘉之。及旱蝗，帝召近臣问以得失，众以天数对。准曰：
“《洪范》天人之际，应若影响，大旱之证，盖刑有所不平
也。”帝怒，起入禁中。顷之，复召准，问以不平状。准曰：“愿
召二府至，臣即言之。”二府入，准乃曰：“顷者祖吉、王淮
皆侮法受赇，吉赃少，乃伏诛。淮以参政沔之弟，盗主
守财至千万，止杖之，仍复其官，非不平而何？”帝以问
沔，沔顿首谢。于是切责沔，而以准为可大用，遂命为
枢密副使。

《宋史鲁宗道传》：宗道风闻，多所论列，帝颇厌其数，后
因对，自讼曰：“陛下用臣，岂欲徒事纳谏之虚名邪？臣
窃耻尸禄，请得罢去。”帝抚谕良久，他日书殿壁曰：“鲁
直。”

《国老谈苑》：大中祥符中，天书降，群臣称贺。鲁宗道上
疏略曰：“天道福善祸淫，不言示化。人君政得其理，则
作佑以垂报，治乖于上，则出异以警戒，又何书哉？臣
恐奸臣肆其诞妄，妖惑上听。”真宗虽不开纳，然甚奇
之。

《宋史纪事》：真宗自封禅之后，士大夫争奏符瑞，献赞
颂。崔立独言：“水发徐、兖，旱连江淮，无为烈风，金陵大
火，是天所以戒骄矜也。”

儒林公议：孙奭起于明经，敦履修洁，端仪典正，发于
悃愊。章圣崇奉瑞贶，广构宫殿，以夸夷夏。奭累疏切
谏，上虽不能纳用，而深惮其正统。语有：“国之将兴，听
之于人；国之将亡，听之于神。”其忠朴如此。

《经济类编》：仁宗时，孙沔上言：“自孔道辅、范仲淹被黜，
凡在搢绅，尽怀缄默。乞少霁天威，用存国体。”疏入，责
知衡山县。沔未知有责命，复上书曰：“深宫之中，侍左
右者，刀锯之馀；悦耳目者，艳冶之色。宸禁昼严，乘舆
天远，未见款召名臣，清问外事，询祖宗之纪纲，质朝
廷之得失。徒修简易之名，未益承平之化。”书奏，再责
永州酒务。

家世。旧闻太傅陆轸性质直，虽在上前不少改。昔为
馆职时，尝因奏事极言治乱，举笏指御榻地曰：“天下
奸雄，睥睨此座者多矣，陛下须好作，乃可长保。”明日，
仁祖以其语告大臣曰：“陆轸淳直如此《宋史马默传》：神宗即位，默以论欧阳修事通判怀州，
上疏陈十事：一曰揽威权，二曰察奸佞，三曰近正人，
四曰明功罪，“五曰息大费，六曰备凶年，七曰崇俭素，
八曰久任使，九曰择守宰，十曰御边患。揽威权则天
子势重而大臣安矣。察奸佞则忠臣用而小人不得
幸进矣。近正人则谏诤日闻而圣性开明矣。明功罪
则朝廷无私而天下服矣。息大费则公私富而军旅
有积矣。备凶年则大恩常施而祸乱不起矣。崇俭素
则自上化下而民朴素矣。久任使则官不虚授而职
事举矣。择守宰则庶绩有成而民受赐矣。御边患则
四远畏服而中国彊矣。”除知登州。

《过庭录》。宦者李宪用事神庙，朝议再兴西夏之师，虑
有沮挠者，诏天下敢有言班师者族五。侍郎任陕漕，
乃连上章言三十六不可，皆指斥时事，各有征验，且
曰：“臣世受国恩，宁受尽言之诛于今日，不受不言之
诛于后世。”辞意诚切，恐不免祸。乃自籍家口数牒永
兴军拘管，以俟上命。章上，神宗览之默然，召宦者李
舜聪问曰：“范某所陈征据甚的，果有否？李宪假我，令
天下人既有，何处之？”舜聪良久曰：“此事虽未皆有，盖
不尽无。”上大悟，诏即日班师。放范某罪，除直龙图阁、
环庆路经略安抚使。

《宋史纪事》：哲宗初政，诏百官言朝政阙失，榜于朝堂。
时大臣有不悦者，设六事于诏语中以禁遏之曰：“若
阴有所怀，犯非其分，或扇摇机事之重，或迎合已行
之令，上以观望朝廷之意以侥幸希进，下以眩惑流
俗之情以干取虚誉。若此者必罚无赦。”太后封诏草
示司马光，光曰：“此非求谏，乃拒谏也。人臣惟不言，言”
则入六事矣。

《宋史丰稷传》：稷除刑部侍郎兼侍讲。元祐八年春，多
雪，稷言：“今嘉祥未臻，沴气交作，岂应天之实未充，事
天之礼未备，畏天之诚未孚欤？宫掖之臣，有关预政
事，如天圣之罗崇勋、江德明，治平之任守忠者欤？愿
陛下昭圣德，祗天戒，总正万事，以消灾祥。”帝亲政，召
内侍居外者乐士宣等数人，稷言：“陛下初亲万几，未
闻登进忠良，而首召近幸，恐上累大德。”

《常安民传》：安民除开封府推官。绍圣初，召对，言：“今日
之患，莫大于士不知耻。愿陛下奖进廉洁有守之士，
以厉风俗。元祐进言者以熙、丰为非，今之进言者反
是，皆为偏论。愿公听并观，择其中而归于当。”

《家愿传》：“元符三年，以莫大于士言，愿时为普州乐至令，
应诏上言，极论时政凡万言。其大要有十：一曰谨始
以正本，二曰敬德以格天，三曰谨好恶以防小人，四
曰审信任以辨君子，五曰开言路以来直谏，六曰详
听言以观事实，七曰破党议以存至公，八曰登硕德
以服天下，九曰从宽厚以尽人才，十曰崇名节以《厚
士风》。”疏上，不报。

《张舜民传》：舜民为襄崇令，王安石倡新法，舜民上书
言：“便民所以穷民，强内所以弱内，富国所以蹙国。以
堂堂之天下，而与小民争利，可耻也。”时人壮之。
《过庭录》：韩子华为阁长，一时名公如刘原父、王介甫
之徒，皆在馆职。介甫最为子华所服，事多折衷于介
甫。一日馆中会话，论及刘更生，介甫以当汉衰靡，王
莽擅权，势不复兴，而更生哓哓强聒，近不知时，其中
是非者相半。子华继自外至，问曰：“诸公所谈何事？”或
以更生对。子华问介甫曰：“如何？”介甫具告子华曰：“不
然。更生同姓之卿，安得默默就毙哉？”一坐服子华至
论。

《宋史纪事》：翰林学士范镇言：“孔文仲对策，草茅疏远，
不识忌讳，且以直言求之，而又罪之，恐为圣明之累。”
不听。镇以言不用，乞致仕，复极论青苗之害，且曰：“陛
下有纳谏之资，大臣进拒谏之计。陛下有爱民之性，
大臣用残民之术。”疏入，王安石大怒，自草制极诋之，
遂以户部侍郎致仕。镇谢表略曰：“愿陛下集群议为
耳目，以除壅蔽之奸；任老臣为腹心，以养中和之福。”
天下闻而壮之。

《人物志》：宋刘安世，哲宗时历台谏，知无不言，言无不
尽。其面折廷谏，至雷霆之怒赫然，则执简却立。天威
少霁，复前极论，一时奏对且前且却者，或至四五殿
廷观者皆流汗缩竦，目之曰“殿上虎。”

《经济类编》：哲宗刘妃多材艺，有盛宠。既构废孟后，章
惇与内侍郝随等相结，请妃正位中宫。时帝未有储
嗣，会妃生子茂，帝大喜，遂立焉。邹浩以数论事，帝亲
擢为右正言，乃上疏言：“贤妃与孟后争宠而孟后废，
今立之，殊累圣德，乞追停册礼。”帝曰：“此祖宗故事，岂
独朕耶？”盖指真宗立刘德妃也。浩对曰：“祖宗大德，可
法者多矣，陛下不之取，而效其小疵耶？”帝变色，持其
章，踌躇若有所思，因付于外。明日，章惇诋其狂妄，除
名勒停，羁管新州。

《宋史李朴传》：“朴为虔州教授，以尝言隆祐太后不当
废处瑶华宫事，有诏推鞫，忌者欲挤之死，使人危言
动之，朴泰然无惧色。旋追官勒停，会赦，注汀州司户徽宗即位，翰林承旨范纯礼自言待罪四十六日，不
闻玉音，谓朴曰：‘某事岂便于国乎，某事岂便于民乎’？
朴曰：‘承旨知而不言，无父风也’。纯礼泣下。右司谏陈”
瓘荐朴，有旨召对。朴首言：“熙宁、元丰以来，政体屡变，
始出一二大臣所学不同，后乃更执圆方，互相排击。
失今不治，必至不可胜救。”又言：“今士大夫之学，不求
诸己而惟王氏之听，败坏心术，莫大于此。愿诏勿以
王氏为拘，则英材辈出矣。”蔡京恶朴鲠直，他执政三
拟官皆持之不下，复以为虔州教授。

《桯史》：徽祖居端邸时，艺文之暇，颇好驯养禽兽以供
玩。及即位，貂珰奉承，罗致稍广。江公望在谏省闻之，
亟谏，上大悦，即日诏内籞尽纵弗留。殿中有一畜，久
而驯不肯去，上亲以麈尾逐之，迄不离左右。乃刻公
望姓名于麈柄曰：“朕以旌直臣也。”及公望去国，嬖臣
用事，浸淫及于艮岳矣。都城广莫，秋风夜静，禽兽之
声四彻，宛如荒郊。识者以为不祥，益思江之忠焉。
《挥麈前录》：雍孝闻，蜀士之秀也。元符末，有声太学，学
者推重之。崇宁初，省试奏名第一。前此屡上封事剀
切，九重固已默识其名。至是殿策中力诋二蔡及时
致未便者，徽宗大怒，减死窜海外。宣和末，上思其忠，
亲批云：“雍孝闻昨上书致罹刑辟，忠诚可嘉。特开落
过犯，授修武郎、阁门宣赞舍人。”命攽，而孝闻死矣。于
是录其子子纯为右选。绍兴初，从张魏公入蜀，魏公
令属赵哲军中。哲诛，子纯坐编管。既死，魏公怜之，复
致其子安行一官。绍兴间，以告讦流岭外，不知所终。
三世俱以罪废，与前所纪诸家不侔，然亦不幸也。
《挥麈三录》：邹志全既以元符抗疏徙新州，继又遭温
益、锺正甫之困辱，祸患忧畏，濒于死所。建中靖国之
初，召还，自流人不及一年，遂代言西掖伤弓之后，噤
不出一语。吴兴刘希范时为太学生，以书责之，陈义
甚高，云：“玨少而学经，究观《春秋》，责备贤者之义，私窃
疑之，以为世之贤者不易得也。求之百馀年间，所得
不过十数人；求之亿万人间，所得不过一二人。苟有
未至，犹当掩蔽以全其名，奈何反责其备哉！”及长，式
观史氏眇觌昔人，特立独行以自著见者甚众，然靡
不有初，鲜克有终。其能终始一德，以全公忠之节者
几希。称于当年，罕全令名；著于史氏，鲜有完传。岂特
贤者之过哉，亦当时君子不能相与辅其不及之罪
也。然则《春秋》责备之义，是乃垂戒万世，欲全贤者之
善，此某所以不避僭易，辄献所疑于门下也。某自为
儿童，即闻阁下场屋之名，及有知识，又诵阁下场屋
之文，固以阁下为当今辞人，然未敢直以古人大节
望阁下也。暨游太学，在诸生中往往有言“前数年有
博士邹公，经甚明，文甚高，行甚”修，不能低回当世，以
直去位，方且叹息，愿见风采而不可得。未几，阁下被
遇泰陵，进列谏垣，极言时政，万里远谪。方是之时，某
以东下，所过郡县，每见亲朋故旧，下及田夫里妇，必
问阁下貌孰似年，今几逢天子之怒，谁与解之？家累
之重，谁与恤之？莫不咨嗟称诵，或至泣下。前此以言
得罪者众矣，阁下之名，独隐然特出，不知何以致此？
岂忠信之诚，感于人心者深而然耶？则天下所以待
阁下雅，亦不为不重矣。今天子嗣位，首加褒擢，授以
旧职，继拜司谏，乃直起居，乃典文诰。岁未再周，职已
五易，越录超等，罕见其比。则天子所以望阁下雅，亦
不为不大矣。爰自入朝以来，天下之士，翘首跂踵，冀
阁下日以忠言摩上，不谓若今之为起居舍人者，止
司记录而已也，不谓若今之为中书舍人者，止事文
笔而已也。逾年之间，不过言一张寅亮之不可罪尔，
其佗不闻有所发明，言“某事可行，某事不可行，某人
可用，某人不可用”，有识之士，私窃疑之。始阁下之为
博士，不顾爵位，力言经术取士之美，拂衣而归，非知
有绍圣之报也。其为谏官，不避诛责，极陈中宫废立
之失，远贬蛮徼，非知有今日之报也。诚以信其所学，
行其所志耳。然昔以博士而言之，今以侍从而不言；
昔未信于君而言之，今信于君而不言，此人之所以
疑也。为阁下解者曰：“阁下之不言以职，非台谏也。”疑
者曰：“唐文宗命魏谟”以两省属，皆可论朝廷事。故范
希文为秘阁校理，则言人主不宜北面为寿；为东南
安抚，则言郭后不宜以小过废；为天章阁待制，则言
时政所以得失；为开封尹，则言迁进所以公私。后世
之议希文者，必称其爱君忠国，不闻罪其侵官也。今
以职非台谏而不言，是不以希文自处也。为阁下解
者，又曰：“阁下之不言，以当今无大得失也。”疑者曰：“唐
太宗尝怪舜作漆器，禹雕其俎，谏者数十不止。褚遂
良谓谏者救其源，不使得开横流，则无复事矣。当今
庶政之行，虽曰尽善，亦岂无过举者乎？百官之间，虽
曰多才，亦岂无奸佞者乎？从官相继而出，岂皆以不
称职乎？言官相继而逐，岂皆以其罪乎？事”之，若制器
雕俎者尚多也。乃以非大政事而不言，是不以舜、禹
事其君也。则阁下不免天下之疑必矣。方阁下有正
言之命，人人相贺，其君子曰：“为我寄声正言公。”柳宜城坚于守政，不以久位为心，自谓舌不可禁，故能全
其名。白居易力争安危，不以被斥介意，晚益不衰，故
能全其节。公其勿倚勿跛，引明主于三代之隆，以全
令名，以利天下。其小人曰：“为我善。祝正言，公汲直，以
数切谏，不得久留内；爰丝以数直谏，不得久居中。公
其慎言，毋去朝廷。”今阁下未肯力言时事，岂亦哀怜
小人，不忍违其所请乎？岂亦有意君子所谓有待而
言乎？伏愿阁下上思圣主进用之意，下思君子跂望
之心，数陈“谠言，以辅圣政，使尧、舜、成、康之治复于一
朝，阁下之功岂浅浅哉？”某性介且僻，动与世忤，又恶
奔竞之风，往来京师，几五岁矣。其于公卿权贵，虽有
父兄之旧，未尝一登其门。辄造门下，以献所疑，非敢
求之也。盖以天子仁圣，切于治，正古人所谓难得之
时。每欲自为一书以献，又耻与觊觎恩赏者同“受疑
于世。私念当今天子素所深信，莫如阁下者；公忠直
道而行，亦莫如阁下者。阁下不言，谁为吾君言之？故
陈所疑，以裨万一。狂易之罪，诚无所逃。然区区之意，
非独为阁下计也，为朝廷计也，非独为朝廷计，为天
下计也，未识能赐垂听否？”志全由是复进谠论，曾文
肃荐之祐陵，欲令再位，言路不契。上指文肃云：“臣近
日屡探赜，其议论极通疏，兼稍成时名，愿更优容。”上
云：“何可得它如此？”上又云：“宰相执政所引人才，如浩
前年是宣德郎，今作两制已多，时朕所欲主张人才，
又却似难。”盖崇恩以宿憾言先入矣。未几，文肃罢政，
志全再窜昭州，此文肃《手记》云：尔希范名玨，后登第，
浸登华要，建炎初，拜同知三省枢密院，竟以劲节闻
于时，为中兴之名臣。“子唐稽，孙三杰也。”

《宋史石公弼传》：公弼为宗正寺主簿，入见言“朝廷比
日所为，直词罕闻，颂声交至，未有为陛下廷争可否
者。愿崇忠正以销谀佞，通谏诤以除壅蔽。”徽宗善之。
《漳州府志》：许光亨改开封治中，宣和元年，疏论天变，
大略言清君德，去宵小，通言路，则人事得天和应辞
甚直，出判相州。

《延平府志》：邓肃能文，善谈论，李纲见而奇之。宣和末，
东南贡花石，纲作诗十一章以献，疏言：“臣闻功足利
一国者，当享一国之乐；德足被四海者，当受四海之
奉。恭惟皇帝陛下至仁所眇，神道所化，覃乎无外，不
可量数。虽移嵩岳以为山，决江河以为沼，竭东风之
所披拂，以为台榭之观，且不足奉圣德之万一。区区
官吏，辄以根茎之细，块石之微，挽舟而来，动数千里，
窃窃然自谓其神刓鬼划，冠绝古今，若真足报国者。
以臣观之，是特以一方之物奉天子，曾不以天子之
物奉天子也。臣今有策，欲取率土之滨，山石之秀者，
花木之奇者，不问大小，毕置陛下圃中，若天造地设，
曾不烦唾手之劳。”盖其策为甚易，而《天下初弗知也
臣独知之喜而不寐谨吟成古诗十有一章章四句
以叙》其所欲言虽越俎代庖固不胜诛然春风鼓舞
之下则候虫时鸟亦不约而自鸣耳惟陛下留神幸
甚幸甚。肃诗十一章其五章言皇帝之圃浩无涯，日
月所照同一家。北连幽蓟南交趾，东极蟠木西流沙。
六章言是中日月磨“星斗，下视群山真㟝嵝。千年老
木矫龙蛇，天风夜作雷霆吼。”七章言“三月和风塞太
空，天涯海角竞青红。不知花卉何远近，六合内外俱
春容。”八章言“圣主胸襟包率土，天赐园池乃如许。坐
观块石与根茎，无乃卑凡不足数。”九章言“饱食官吏
不深思，务求新巧日孳孳。不知均是圃中物，迁远而
近盖”其私。十章言：“恭惟圣德高舜禹，一圃岂尝分彼
此。世人用管妄窥天，水陆驰驱烦赤子。”十一章言：“安
得守令体宸衷，不复区区踵前踪。但为君王安百姓，
天地一圃乐何穷。”是时群臣皆欲置肃死地。钦宗嗣
位，仍赐召对。靖康初，赐对便殿，力诋权臣以为狂，而
渊圣容之。

《经济类编》：宋徽宗时，童贯与黄经臣用事。陈禾上书
言：贯、经臣怙宠弄权之罪，愿亟窜之远方。论奏未终，
帝拂衣起。禾引帝衣，请毕其说。衣裾落，帝曰：“正言碎
朕衣矣。”禾言：“陛下不惜碎衣，臣岂惜碎首以报陛下。
此曹今日受富贵之利，他日陛下受危亡之祸。”言愈
切。内侍请帝易衣，帝却之曰：“留以旌直臣。